钦定古今图书集成/理学汇编/文学典/第056卷 > 区册〈区弘〉
## 钦定古今图书集成/理学汇编/文学典/第056卷 > 区册〈区弘〉

按《广东通志》：“区册，南海人，系出区冶子之后。喜读书，
操持雅饬，家徒四壁，缥缃盈其间，校卷呻吟，无少倦
时。下笔为词章千百言，滚滚不休。自郡守以下，皆重
其文采。贞元十九年，监察御史韩愈以直言贬阳山
令。册以道丧绝学，无所依归，遂冒险往阳山师愈，愈
极加称许。及册归省亲为文送之。”其见重于愈如此。
愈文章为一代钜工，册因是知名。时又有区弘者，亦
游愈门，愈友张籍有《送弘南归诗》，盖愈迁去时，弘送
至荆门。及愈入为博士，弘复远随之云。